Document ID: 32006D0637

KOMISIJAS LĒMUMS
(2006. gada 13. septembris)
par Lietuvas Republikas prasību piemērot pazeminātu PVN likmi centralizētajai siltumapgādei
(izziņots ar dokumenta numuru K(2006) 4049)
(Autentisks ir tikai teksts lietuviešu valodā)
(2006/637/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1977. gada 17. maija Sesto direktīvu 77/388/EEK par to, kā saskaņojami dalībvalstu tiesību akti par apgrozījuma nodokļiem - Kopējā pievienotās vērtības nodokļu sistēma: vienota aprēķina bāze (1), un jo īpaši tās 12. panta 3. punkta b) apakšpunktu,
tā kā:
(1)
Ar vēstuli, kas Komisijā reģistrēta 2006. gada 20. jūnijā, Lietuvas Republika informēja Komisiju par savu nodomu piemērot pazeminātu PVN nodokļa likmi centralizētajai siltumapgādei.
(2)
Centralizētajai siltumapgādei Lietuva paredz piemērot samazinātu likmi (5 %), kamēr dabas gāzei un elektroenerģijai joprojām turpinās piemērot standarta likmi (18 %). Šāda likmju diferencēšana neizraisa pāreju no elektroenerģijas vai dabas gāzes patēriņa uz centralizēto siltumapgādi. Iemesls šādam nodomam ir valsts tiesību akti par cenām, kuras dabasgāzei, elektroenerģijai un centralizētajai siltumapgādei ir samērā atšķirīgas, un tas, ka no tehniskā un tehnoloģiskā viedokļa šie produkti var būt savstarpēji aizvietojamas preces, ko izmanto vienīgi apsildīšanas nolūkos. Turklāt Lietuvā elektroenerģiju apsildīšanai galvenokārt izmanto tikai tajās mājās, kurās tehniski nav iespējams izmantot gāzi vai kuras nav iespējams savienot ar centralizētās siltumapgādes tīkliem. Šīs situācijas dēļ mājās, kurās pašlaik apsildīšanai izmanto elektroenerģiju, nenotiks pāreja uz centralizēto siltumapgādi, jo tās nav savienotas ar centralizētās siltumapgādes tīklu. Arī mājās, kurās apsildīšanai izmanto gāzi, nenotiks pāreja uz centralizēto siltumapgādi, jo atbilstīgi Lietuvas iestāžu sniegtajai informācijai maksa par centralizēto siltumapgādi bez pievienotās vērtības nodokļa ir augstāka par gāzes apkures cenu. Jebkurā gadījumā mājās centralizēto siltumapgādi varētu izmantot tikai tad, ja tām nodrošinātu centralizētās siltumapgādes savienojumus.
(3)
Turklāt, tā kā pārrobežu darījumu saistībā ar centralizēto siltumapgādi principā nav, konkurences traucējumu risks Sestās PVN direktīvas 12. panta 3. punkta b) apakšpunkta nozīmē nepastāv ne tad, kad šādu apkuri Lietuvas piegādātāji piegādā privātiem patērētājiem citās dalībvalstīs, ne arī tad, kad šādu apkuri piegādātāji no kādas valsts, kas nav Lietuva, piegādā privātiem patērētājiem Lietuvas teritorijā.
(4)
Paredzētais pasākums ir vispārīgs, piemērojot centralizētajai siltumapgādei pazeminātu PVN nodokļa likmi saskaņā ar Sestās PVN direktīvas 12. panta 3. punkta b) apakšpunktu.
(5)
Pasākumi ir vispārīgi un neparedz nekādus izņēmumus, līdz ar to jāuzskata, ka konkurences traucējumu risks nepastāv. Sestās direktīvas 12. panta 3. punkta b) apakšpunkta nosacījumi ir izpildīti, tāpēc Lietuvai jāveic attiecīgie pasākumi uzreiz pēc šā lēmuma paziņošanas,
IR PIEŅĒMUSI ŠO LĒMUMU.
1. pants
Lietuva var īstenot ar 2006. gada 20. jūnija vēstuli paziņotos pasākumus, piemērojot pazeminātu PVN likmi centralizētajai siltumapgādei neatkarīgi no ražošanas un piegādes nosacījumiem.
2. pants
Šis lēmums ir adresēts Lietuvas Republikai.
Briselē, 2006. gada 13. septembrī

Labels: 18
2
1